CELEX: 32021D2165
Language: sk
Date: 2021-12-03 00:00:00
Title: Vykonávacie rozhodnutie Komisie (EÚ) 2021/2165 z 3. decembra 2021 o predĺžení platnosti opatrenia prijatého Ministerstvom zdravotníctva Českej republiky, ktorým sa v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 povoľuje sprístupňovanie biocídneho výrobku Biobor JF na trhu a jeho používanie [oznámené pod číslom C(2021) 8684] (Iba český text je autentický)

7.12.2021   
               
               
                  SK
               
               
                  Úradný vestník Európskej únie
               
               
                  L 437/8
               
            
         VYKONÁVACIE ROZHODNUTIE KOMISIE (EÚ) 2021/2165
         z 3. decembra 2021
         o predĺžení platnosti opatrenia prijatého Ministerstvom zdravotníctva Českej republiky, ktorým sa v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 povoľuje sprístupňovanie biocídneho výrobku Biobor JF na trhu a jeho používanie
         
            
               [oznámené pod číslom C(2021) 8684]
            
         
         (Iba český text je autentický)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Ministerstvo zdravotníctva Českej republiky (ďalej len „príslušný orgán“) prijalo 15. apríla 2021 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 12. októbra 2021 sprístupňovanie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie potrebné na ochranu verejného zdravia, keďže mikrobiologická kontaminácia palivových nádrží a palivových systémov lietadla môže viesť k poruchám motora lietadla a ohroziť jeho letovú spôsobilosť, čím ohrozuje bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne odstavené. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2’-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2’-oxybis (4,4,6-trimetyl-1,3,2-dioxaborinán) (číslo CAS 14697-50-8), ktoré sú účinnými látkami na použitie v biocídnych výrobkoch typu 6 ako „konzervačných prostriedkoch používaných počas skladovania výrobkov“, ako sa vymedzujú v prílohe V k nariadeniu (EÚ) č. 528/2012. Keďže uvedené účinné látky nie sú uvedené v prílohe II k delegovanému nariadeniu Komisie (EÚ) č. 1062/2014 (2), nie sú zahrnuté do pracovného programu na systematické skúmanie všetkých existujúcich účinných látok obsiahnutých v biocídnych výrobkoch uvedených v nariadení (EÚ) č. 528/2012. Článok 89 uvedeného nariadenia sa preto na uvedené účinné látky nevzťahuje a pred tým, ako sa biocídne výrobky, ktoré ich obsahujú, môžu autorizovať aj na vnútroštátnej úrovni, musia sa tieto účinné látky posúdiť a schváliť.
                  
               
                     (4)
                  
                  
                     Komisii bola 7. júla 2021 doručená odôvodnená žiadosť príslušného orgánu o povolenie predĺženia platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla po 12. októbri 2021 naďalej ohrozovať bezpečnosť v leteckej doprave, a na základe tvrdenia, že Biobor JF je nevyhnutný na kontrolu tejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, bol jediný alternatívny biocídny výrobok, ktorý výrobcovia lietadiel a motorov odporúčali na ošetrenie proti mikrobiologickej kontaminácii (Kathon™ FP 1.5), v marci 2020 stiahnutý z trhu z dôvodu závažných anomálií vo fungovaní motora, ktoré boli zaznamenané po ošetrení týmto výrobkom.
                  
               
                     (6)
                  
                  
                     Podľa príslušného orgánu neexistujú k ošetreniu palivových nádrží a palivových systémov lietadiel proti mikrobiologickej kontaminácii, ktoré sa vykonáva výrobkom Biobor JF, žiadne alternatívy.
                  
               
                     (7)
                  
                  
                     Podľa informácií, ktoré má Komisia k dispozícii, podnikol výrobca výrobku Biobor JF kroky smerujúce k riadnej autorizácii výrobku. Podľa všetkého bude do polovice roka 2022 predložená aj žiadosť o schválenie účinných látok, ktoré výrobok Biobor JF obsahuje. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale na dokončenie uvedených postupov by bolo potrebné značné množstvo času.
                  
               
                     (8)
                  
                  
                     Nedostatočná kontrola mikrobiologickej kontaminácie palivových nádrží a palivových systémov lietadiel by mohla ohroziť bezpečnosť leteckej dopravy, pričom toto nebezpečenstvo nemožno primerane zvládnuť použitím iného biocídneho výrobku ani inými prostriedkami. Preto je vhodné umožniť príslušnému orgánu predĺžiť platnosť opatrenia.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Ministerstvo zdravotníctva Českej republiky môže predĺžiť platnosť opatrenia, ktorým sa povoľuje sprístupnenie biocídneho výrobku Biobor JF na trhu a jeho používanie profesionálnymi používateľmi na účely antimikrobiálneho ošetrenia palivových nádrží a palivových systémov lietadiel, do 16. apríla 2023.
         
         
            Článok 2
            Toto rozhodnutie je určené Ministerstvu zdravotníctva Českej republiky.
         
         
            V Bruseli 3. decembra 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).